Document ID: /roh_data/filtered/fineweb-2-filterrobots_roh.jsonl.gz/27730

Tenor l’artitgel 19 da l’Ordinaziun federala da parcs natirals svizzers, tutga l’entir perimeter d’ina vischnanca politica en il parc. Excepziuns datti mo per la part champestra da grondas aglomeraziuns sco quai ch’igl è actualmain il cas a Tavau, nua che mo Tagn/Wiesen cumplettescha l'ur dal Parc Ela.
Suprastanza decida l'onn proxim
En il Surses han ins malgrà questa regla betg anc decidì, sch’ins vul proponer a las votantas ed ils votants, da laschar ils cunfins dal parc sco enfin ussa. Numnadamain èn las anteriuras vischnancas Tinizong-Rona e Riom-Parsonz che fan oz part a la vischnanca fusiunada da Surses, betg en il perimeter dal Parc Ela.
La raschun èn las temas ch’i deva, per realisar projects d’infrastructura. Leo Thomann, il president communal da Surses, ha ditg ch’ins vegnia il cumenzament da l’auter onn a decider cun la nova suprastanza, tge cunfin ch’ins giavischia cun il Parc Ela en l’avegnir.
Nagina posiziun da las pendicularas
Las Pendicularas da Savognin n’han il mument betg vulì prender posiziun en chaussa. Savognin Bivio Alvra Turissem vul decider la sonda proxima davart il cunfin giavischà dal Parc Ela, ha confermà Luzi Thomann, il president dal cussegl d’administraziun.
Tema betg giustifitgada
Tar l’uniun Parc Ela èn ins da l’avis, ch’ins na stoppia betg avair tema che projects d’infrastructura pudessan vegnir impedids pervi dal parc, ha ditg Paolo Giacometti, il president dal Parc Ela.
Nagin Gea e nagin Na dal BAFU
La Confederaziun na vul betg prender posiziun en detagl. I saja chaussa dals purtaders dal parc e dal chantun, dad elavurar ina dumonda per renovar il label dal parc, che correspundia a l’ordinaziun dals parcs. Pir sin basa da quella dumonda possia vegnir decidì, sch’ins possia acceptar era eventualas excepziuns en connex cun ils cunfins dal parc, ha scrit l’Uffizi d’ambient BAFU sin dumonda da RTR. Uschia èsi il mument intschert, sch’in Parc Ela senza il territori da las anteriuras vischnancas Riom-Parsonz e Tinizong-Rona vegniss acceptà.
Vuschà vegn l'onn proxim
En tut ston sis vischnancas decider, sch’i vulan era en l’avegnir restar en il parc. Quai duai succeder l’atun dal 2020.
RTR actualitad 17:00